НАРОДНО СЪБРАНИЕ
Вх. №: 49-402-01-23

Република българия
МИНИСТЕРСКИ СЪВЕТ

Дата: 24.04.2024 г./ 14:03 ч.

ДО
ПРЕДСЕДАТЕЛЯ НА 
НАРОДНОТО СЪБРАНИЕ
г-н РОСЕН ЖЕЛЯЗКОВ

УВАЖАЕМИ ГОСПОДИН ПРЕДСЕДАТЕЛ,

На основание чл. 87, ал. 1 от Конституцията на Република България изпращам Ви одобрения с Решение  292 на Министерския съвет от 2024 г. проект на Закон за изменение на Закона за пощенските услуги.
Приложения: 
1. Мотиви към проекта на Закон за изменение на Закона за пощенските услуги.
2. Частична предварителна оценка на въздействието.
3.	Справка от Министерството на правосъдието за съответствие с Конвенцията за защита на правата на човека и основните свободи и с практиката на Европейския съд по правата на човека.
4. Справка за постъпилите предложения от обществените консултации.
5. Справка за отразяване на становищата, получени след съгласуване на законопроекта.

МИНИСТЪР-ПРЕДСЕДАТЕЛ:

Р Е П У Б Л И К А   Б Ъ Л Г А Р И Я
М И Н И С Т Е Р С К И   С Ъ В Е Т
Препис

Р Е Ш Е Н И Е    292

от   23 април   2024 година

ЗА одобряване на законопроект

На основание чл. 87, ал. 1 от Конституцията на Република България 

М И Н И С Т Е Р С К И Я Т    С Ъ В Е Т
Р Е Ш И:

1. Одобрява проекта на Закон за изменение на Закона за пощенските услуги.
2. Предлага на Народното събрание да разгледа и приеме законопроекта по т. 1.
3. Министърът на транспорта и съобщенията да представи законопроекта в Народното събрание.

МИНИСТЪР-ПРЕДСЕДАТЕЛ: /п/ Димитър Главчев

И.Д. ГЛАВЕН СЕКРЕТАР НА
МИНИСТЕРСКИЯ СЪВЕТ:  /п/ Габриела Козарева
Вярно,
НАЧАЛНИК НА ОТДЕЛ
“ДЕЛОВОДСТВО, АРХИВ И
ТЕХНИЧЕСКО ОСИГУРЯВАНЕ”:
/Жана Кадънкова/

Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Препис

З  А  К  О  Н

ЗА изменение на Закона за пощенските услуги

(обн., ДВ, бр. 64 от 2000 г.; изм. и доп., бр. 112 от 2001 г., бр. 45 и 76 от 2002 г., бр. 26 от 2003 г., бр. 19, 88, 99 и 105 от 2005 г., бр. 34, 37, 80 и 86 от 2006 г., бр. 41, 53 и 109 от 2007 г., бр. 109 от 2008 г., бр. 35, 87 и 93 от 2009 г., бр. 101 и 102 от 2010 г., бр. 105 от 2011 г., бр. 38 от 
2012 г., бр. 61 от 2014 г., бр. 81 и 95 от 2016 г., бр. 97 от 2017 г., бр. 77 от 2018 г., бр. 53 и 100 от 2019 г., бр. 31 от 2022 г. и бр. 66 и 84 от 2023 г.)

§ 1. В чл. 13а думите „преди издаване или внасяне в Министерството на транспорта и съобщенията“ се заменят с „преди издаване или внасяне в Министерския съвет“.
§ 2. В чл. 24 думите „на когото със закона е възложено“ се заменят с „на когото с акт на Министерския съвет е възложено“.
§ 3. В чл. 29 се правят следните изменения: 
1. Алинея 5 се изменя така:
„(5) Средствата за компенсиране на несправедливата финансова тежест от извършването на универсалната пощенска услуга се предоставят на пощенския оператор със задължение за извършване на универсалната пощенска услуга при спазване на приложимите правила за държавните помощи и съгласно акта за възлагане на услугата.“
2. Алинея 7 се отменя.
3. Алинея 8 се отменя.
4. Алинея 9 се отменя. 
§ 4.  В чл. 48, ал. 6 думите „в 10-дневен срок“ се заменят с 
„в 14-дневен срок“.
§ 5. В чл. 48а, ал. 8 думите „в 10-дневен срок“ се заменят с 
„в 14-дневен срок“.
§ 6.  В чл. 59 се правят следните изменения:
1. В  ал. 4 думите „7-дневен срок“ се заменят с „14-дневен срок“.
2. В ал. 9 думите „приложен документ за“ се заличават.

Преходни разпоредби
§ 7. До приемането на акта за възлагане на услугата по чл. 24 на „Български пощи“ ЕАД дружеството има задължението за извършване на универсалната пощенска услуга по досегашния ред. 
§ 8. Срокът по § 70 от Преходните и заключителните разпоредби на Закона за изменение и допълнение на Закона за пощенските услуги (ДВ, бр. 102 от 2010 г.), за който на търговското дружество „Български пощи“ ЕАД съгласно чл. 24 от Закона за пощенските услуги се възлага задължение за извършване на универсалната пощенска услуга, се удължава с 5 години считано от 
30 декември 2025 г.

Законът е приет от 49-ото Народно събрание на ……………………. 2024 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

Росен Желязков

М  О  Т  И  В  И

към проекта на Закон за изменение на 
Закона за пощенските услуги

Сред основните приоритети на държавата в пощенския сектор е осигуряването на достъпна, надеждна и ефективна универсална пощенска услуга чрез прилагане на допустимите механизми за гарантиране на нейното предоставяне в дългосрочен план и подобряване на качеството ѝ, което ще бъде от полза на потребителите на територията на цялата страна.
Основната концепция на универсалната пощенска услуга е да се гарантира качествено обслужване за всички потребители на достъпни цени. Универсалната пощенска услуга е услуга от общ икономически интерес. Услугите от общ икономически интерес са икономически дейности, даващи резултати от полза за цялото общество, които без публична намеса не биха били предоставени от пазара или биха били предоставени при различни условия по отношение на обективното качество, безопасността, достъпността, равното третиране или универсалния достъп.
Извършването на универсалната пощенска услуга е възложено на „Български пощи“ ЕАД (§ 70 от Преходните и заключителните разпоредби на Закона за изменение и допълнение на Закона за пощенските услуги (ДВ, бр. 102 от 2010 г.) за срок 15 години.
С цел оздравяване и финансово стабилизиране на „Български пощи“ ЕАД е изготвен План за преструктуриране на компанията. Планът е представен по установения ред в Европейската комисия (ЕК). Сред основните изисквания на ЕК е българската държава да гарантира поне за срока на Плана за преструктуриране изпълнението на универсалната пощенска услуга от „Български пощи“ ЕАД. Във връзка с това настоящият законопроект предвижда срокът на задължението да се удължи с 5 години считано от 30 декември 2025 г. Удължаването на срока на възлагане на задължението за изпълнение на универсалната пощенска услуга се обосновава и с необходимостта от гарантиране на нейното предоставяне от страна на държавата, като по този начин се осигурява достъп до пощенско обслужване за хората от най-отдалечените, труднодостъпни и рядко населени райони. Гарантира се правото на всеки гражданин, независимо от неговия социален статус, покупателна способност и географско местоположение, на достъп до минимален пакет от услуги с определено качество и на достъпна цена. Това се осъществява посредством изградената инфраструктура от националния пощенски оператор и възможността за доставяне на пощенски пратки на територията на цялата страна,  липсата на алтернатива на тези услуги с установените стандарти за качество,  редовност на доставяне, достъпност на цените и още по-малко с цялостен географски обхват.
Извършването на универсалната пощенска услуга представлява несправедлива финансова тежест за „Български пощи“ ЕАД, за което дружеството се компенсира от държавата.
Към настоящия момент компенсацията се предоставя при спазване на правилата на Решение на Комисията от 20 декември 2011 г. относно прилагането на член 106, параграф 2 от Договора за функционирането на Европейския съюз за държавната помощ под формата на компенсация за обществена услуга, предоставена на определени предприятия, натоварени с извършването на услуги от общ икономически интерес (ОВ, L 7/3 от 11 януари 2012 г.). Посоченото Решение на Комисията лимитира размера на компенсацията, която дружеството има право да получи до 15 млн. евро.
Настоящият законопроект предвижда дружеството да има право да получава пълен размер на компенсацията (включително когато размерът на нетните разходи от предоставяне на услугата надхвърля 
15 млн. евро), като това отново се извършва при спазване на съответно приложимите правила за държавни помощи. Целеният резултат се постига с предложението за отпадане на позоваването в чл. 29, ал. 5 на чл. 2, параграф 1, буква „а“ от Решение на Комисията от 20 декември 2011 г. относно прилагането на член 106, параграф 2 от Договора за функционирането на Европейския съюз за държавната помощ под формата на компенсация за обществена услуга, предоставена на определени предприятия, натоварени с извършването на услуги от общ икономически интерес (ОВ, L 7/3 от 11 януари 2012 г.).
С предложените изменения ще продължат да се предлагат услуги, които подкрепят първостепенни цели от общ интерес, като осъществяване на социална комуникация, териториално сближаване и осигуряване на икономическа инфраструктура за всеки потребител, независимо от географското му местоположение и социален статус с определено качество и на достъпни цени, без това да води до недокомпенсиране на задълженото дружество, предоставящо тези услуги.
В допълнение с предложените изменения в чл. 48, ал. 6, 
чл. 48а, ал. 8 и чл. 59, ал. 4 се цели намаляването на административната тежест за гражданите и бизнеса. С предвидените промени се увеличават сроковете за отстраняване на непълноти и нередовности при заявление за прехвърляне на индивидуални лицензии или на предприятия на трети лица от страна на пощенските оператори, на които е издадена индивидуална лицензия за извършване на услугите по чл. 39, т. 2 и/или 3, също така и при подаване на уведомление за извършване на неуниверсални пощенски услуги се предвижда увеличаване на срока за отстраняване на непълнотите от 7-дневен на 14-дневен.
Законопроектът е в изпълнение на т. 16.2.1.1 Финансово стабилизиране на „Български пощи“ ЕАД и изготвяне на план за преструктуриране на дружеството от Програмата за управление на Република България юни 2023 г. – декември 2024 г.

МИНИСТЪР-ПРЕДСЕДАТЕЛ: